Viešvilės-Kaskalnio kopynas
Viešvilės-Kaskalnio kopynas – smėlio kalvynas (kopynas), esantis prie Viešvilės (Jurbarko rajono savivaldybė, Tauragės apskritis). Jo atsiradimo veiksniai buvo slūgstančio baseino nuogulos ir stiprūs vakariniai vėjai. Remiantis prof. Alfonso Basalyko geomorfologiniu rajonavimu, kopynas priklauso Nemuno žemupio lygumos rajono Smalininkų-Eičių senovinei aliuvinei lygumai. 1988 m. buvo įsteigtas 905 ha ploto Kaskalnio geomorfologinis draustinis. Saugomas žemyninių parabolinių kopų masyvas. Karšuvos girios glūdumoje, šalia Viešvilės valstybinio rezervato, yra taisyklingų formų parabolinės kopos. Jos yra apaugusios mišku. Smėlio masyvas morfometriniu ir morfografiniu požiūriu Lietuvoje neturi sau lygių. Žemyninė kopa siekia 58 metrus (absoliutinis aukštis), santykinai – apie 30 metrų.